মাদাম ত্যুসোর প্রদর্শশালায় প্রদর্শিত হতে চলেছে প্রধানমন্ত্রী নরেন্দ্র মোদীর মোম-মূর্তি। এজন্য তাঁর মাপজোক নিয়েছেন মাদাম ত্যুসোর শিল্পীরা। নিন্দকেরা বলছেন, সেল্‌ফি-প্রিয় প্রধানমন্ত্রী ‘মূর্তি’ হচ্ছেন জেনে নিবিড় আনন্দমগ্ন। হয়তো তাই। হয়তো তা নয়। কিন্তু এখানে অন্য একটি বিষয় উঁকি দেয়। অনেকেরই জানা আছে, ‘মূর্তি’র মধ্যে চৈতন্য মূর্ত হয়— এক জাতীয় ভারতীয় ভক্তিবাদে এমনটাই মনে করা হয়। কিন্তু সে সাধনা গভীর। সে সাধনা নির্জনের। এককের। তা রাজনীতির বিষয় নয়। রাজনীতিতে সাধারণত ‘মূর্তি’র মধ্যে প্রাণ মূর্ত হয় বলে ভাবা হয় না। স্বয়ং নরেন্দ্র মোদী তাঁর প্রধানমন্ত্রিত্বের জীবনে কথাটি একাধিকবার প্রমাণ করে চলেছেন।
মাদাম ত্যুসোর মিউজিয়মে তাঁর মোম-মূর্তি প্রদর্শিত হওয়ার ঢের আগে থেকেই নরেন্দ্র মোদী ‘মূর্তি’ হয়ে গিয়েছেন। এমনিতে নীরবতা তিনি ঘৃণা করেন বলেই শোনা যায় ! পূর্বতন প্রধানমন্ত্রীর মৌনকে তিনি বারংবার আক্রমণ করতেন। ফলত, জনমানসে ধারণা তৈরি হয়েছিল যে, আর যাই হোক, যে কোনও জরুরি বিষয়েই মোদী ‘ভোকাল’ হবেন। কোথায় কী ! অসহিষ্ণুতা-বিতর্কে মোদীর ‘সহিষ্ণুতা’ রীতিমতো চমকে দেওয়ার মতো ! আখলাক-কাণ্ড থেকে গুলাম আলি, ভেমুলা থেকে কানহাইয়া— কোথাও মোদী একটি শব্দও উচ্চারণ করেননি ! না তাঁর রাজনৈতিক সতীর্থদের সমালোচনা করে; না এই সমস্ত ঘটনার শিকারদের প্রতি সহানুভূতি জানিয়ে ! অথচ প্রধানমন্ত্রী হওয়ার আগে মোদী প্রায় সব বিষয়েই ঘোরতরভাবে মতামত ব্যক্ত করতেন। প্রধানমন্ত্রী হওয়ার পর তাঁর দায়িত্ব নিঃসন্দেহে বেড়েছে। ওজন বেড়েছে তাঁর মন্তব্যেরও। অথচ, তিনি মূর্তির মতো স্থবির, অটল, স্থাণু, বাক্যহারা ! দেশ জুড়ে যা-ই ঘটুক না কেন, তিনি কোনও কিছুতেই তাঁর অন্তর্গত শান্ত স্নিগ্ধ ভাবটি বিসর্জন দেন না। দিলে হয়তো দেশে আলোচনা-তর্ক-বিতর্কের অবকাশ তৈরি হত। কিন্তু মূর্তি তো কখনও সেই অবকাশ দেয় না ! এমনকী, এখনও সেই অবকাশ মিলছে না। গোমাংস রান্না চলছে এই সন্দেহে রাজস্থানে চার কাশ্মীরি ছাত্রকে নিগ্রহ করেছে হিন্দুত্ববাদী আন্দোলনকারীরা। ‘ভারতমাতা কি জয়’ বলতে অস্বীকার করায় মহারাষ্ট্র বিধানসভা থেকে এক বিধায়ককে বহিষ্কার করা হয়েছে। চারিদিকেই অস্থিরতা, উদ্বেলতা, অসহিষ্ণুতা। গোঁড়া জাতীয়তাবাদী ভাবনার উগ্র বিজ্ঞাপন।
ঠিক এই সময়-পর্বেই মোদী ‘মূর্তি’ হচ্ছেন ! বিষয়টি প্রতীকী বইকী ! তাঁর অস্তিত্বের মূর্তিত্ব তো ইতিমধ্যেই দেশের কোণে কোণে পূর্ণ প্রকাশিছে। এবার তা মাদাম ত্যুসোর প্রদর্শশালাতেও পূর্ণ প্রকাশিবে। কিন্তু চৈতন্য থেকে মূর্তি— এটি তো একটি ‘জার্নি’, একটি যাত্রা। এই যাত্রাটি চট করে শেষ হয়ে যায় না। চলতেই থাকে। এবং সেই অশেষ চলমানতার মধ্যে দিয়েই ব্যাপারটি পরের ধাপে উত্তীর্ণ হয়। মূর্তির পরের ধাপটি হল— বিমূর্ততা ! মোদী যদি এবার বিমূর্ত রূপে প্রতিভাত হন, তবে দেশের অভ্যন্তরীণ রাজনীতি নিশ্চয়ই নতুন খাতে বইতে শুরু করবে। মোদীর বিমূর্ত দিন-রাত্রিগুলি তাঁরই মৌনের সুতোয় বোনা এক গৈরিক চাদর হয়ে হয়তো ঢেকে দেবে এ দেশের রাজনীতির বাকি সব রং ও রসায়ন। মুশকিল অন্য জায়গায়। বিমূর্ততার দু’টি অর্থ মোটামুটি প্রচলিত— একটি ‘ব্রহ্ম’, অপরটি ‘মোগাম্বো’!